Presidenti Xhorxh Bush do të vizitojë së shpejti Lindjen e Mesme
Gjatë vizitës presidenti Bush shpreson të nxisë bisedimet izraelito- palestineze drejt krijimit të një shteti palestinez
Presidenti Bush thotë se detyra e tij është t’i mbajë kryeministrin izraelit Ehud Olmert dhe presidentin Mahmoud Abbas të përqendruar në thelbin e problemit, megjithë pengesat e mëdha, siç i quan ai, drejt krijimit të një shteti palestinez. Turneu i Presidentit Bush vjen pas një konference të organizuar nga Shtetet e Bashkuara në Anapolis të shtetit Merilend pranë Uashingtonit në muajin nëntor. Gjatë konferencës, kryeministri Olmert dhe Presidenti Abbas ranë dakord të fillojnë bisedimet e rregullta për një shtet palestinez. Presidenti Bush i bëri komentet dje me al-Hurrën, rrjetin televiziv satelitor të qeverisë amerikane në gjuhën arabe. Ai tha se shpreson të bindë miqtë dhe aleatët në rajon se ekziston nevoja për mbështetje të fortë si ndaj palestinezëve ashtu edhe ndaj izraelitëve për të vënë në jetë formulën e zgjidhjes me dy shtete. Presidenti ka caktuar objektivin që konturet e një shteti palestinez të jenë formuar përpara se ai të largohet nga Shtëpia e Bardhë pas një viti. Ai e pranon se mbetet shumë punë për të bërë por beson se kjo përsëri është e mundur. Shtëoia e Bardhë thotë se gjatë turneut, presidenti do të takohet me civilë dhe komandantë amerikanë nga Iraku për t’u informuar mbi gjendjen e atjeshme. Ai do të kërkojë një raund të ri sanksionesh kundër Iranit. Presidenti Bush thotë se ka rëndësi vendimtare që Teherani të detyrohet të ndalë pasurimin e uraniumit. Zoti Bush tha gjithashtu se do të takohet me udhëheqës rajonalë për të diskutuar mbi gjendjen në Liban, ku siç thotë ai, presidenti sirian Bashar al-Assad është pengesa kryesore që Libani nuk po e zgjedh dot presidentin e ri. Gjatë turneut, Presidenti Bush pritet të takohet edhe me trupat amerikane, të flasë me drejtueset e organizatave të grave në Kuvajt dhe të vizitojë një muze të Holokaustit në Jerusalem.//IB